सासे नोगोरारिनो 60 बोसोर बैसो बाबेननायनि उनाव आसाम सोरखारा बोराय-बुरिनि पेन्सन हिसाबै नैजौ बाजि राङै पेन्सन होनायखौ लानानै बैसो गोरा सुबुंफोरनि गेजेराव मोनसे दुखुनि थासारि सोमजिनाय नुनो मोनो। दा समाव आरजिनो हायै सासे बैसो गोरा सुबुंनि थाखाय दानफ्रोमबो नैजौ बाजि रांल’ पेन्सन मोननायाव बि मावनो हायो बेखौ बयबो हमनो हायो। थारैनो दानि हाथाय-बाजारनि मुवा-बेसादफोरनि बेसेना अख्रां नांहां जानायाव सासे बैसो गोरा सुबुंनि थाखाय बे नैजौ बाजि रांनि दानारि पेन्सना दुख्लिसे मैगङाव बानलु थायसे होनाय बादिसो जानाय नुनो मोनो। दानि हादरसा सोरखारा थुनलायारि पेन्सन, गेलेयारि पेन्सन बायदिखौ बांहोदों होननानै मिथिनाय जादों। बिदि थासारियाव समाजनि लोरबां बैसो गोरा सुबुंफोरनि बेलायाव एसे बानबुंथि गोयैबादि जायाखैना ? बे बेलायाव रायजो-राजाफोरनि अनसुला सोरखारखौ बुंनो लुबैदोंदि बैसो गोरा सुबुंफोरनि पेन्सननि राहाखौ गासैबो बैसो गोरा सुबुंफोरनि थाखाय खालामा बालानो गोनांथि जानाय बैसो गोरा सुबुंफोरनोल’ पेन्सनखौ होनायनि राहा लानांगौ। मानोना जा नखराव थोजासे खामायग्रा दं, जा नखराव सोरखारि पेन्सनखौ मोनबाय थायो एबा जाय रांखान्थि भाबै गोरा बिसोरबादि बैसो गोरा सुबुंफोरनो बे बोराय-बुरिफोरनि थाखाय होनाय पेन्सना माबा गोनांथि दं होननानै दिनैनि सानाव साना । बिसोर बादि बैसो गोरा सुबुंफोरनो पेन्सनखौ होयाब्ला गुबुन गोरिब-लोरबां थाखोनि बैसो गोरा सुबुंफोरा बोराय-बुरिनि पेन्सनखौ मोननायाव मुलाम्फा जागोनखौ नुहुरो । बिदि खालामोब्ला अनजिमानि नोजोरनिफ्राय पेन्सन मोननो गोनांफोरखौ खमायगोनखौ नुहुरो आरो जाय मोनथारनांगौ गोरिब आरो आंखाल गोनां बिसोरनि थाखाय मोनसे सन्मान गोनां बोराय-बुरिनि पेन्सनखौ होनायाव सोरखारा सुबिदासिन जागोन होननानै सानो । बिनिखायनो बे बोराय-बुरिनि पेन्सनखौ दानफ्रोमबो सोलिनो हानाय बादि खालामोब्ला बैसो गोरा सुबुंफोरनि गोसोयाव रंजानाय फैगोना रोखा होननानै बुंनो हायो। बे बेलायाव सोरखारा माबादि राहा लायो बेयो नायथाव जागोन। बिजेपि दैदेननाय हादरसा सोरखारा बैसो गोरा सुबुंफोरनि थाखाय माबाफोर राहा लायो नामा, बेखौ नेथ’नायनि अनगायै गुबुन राहा गैया ।